Slavojka Lazić, mr tehničkih nauka, rođena je u Donjoj Brijesnici, opština Lukavac , 10. maja 1966. godine. Srednjoškolsko obrazovanje stekla je u Gimnaziji, Lukavac. Diplomirala je na Saobraćajnom fakultetu Univerziteta u Sarajevu, 1991. godine, smjer drumski transport.

Magistrirala je na Saobraćajnom fakultetu Univerziteta u Istočnom Sarajevu, 2010 godine. Naredne godine, Ministarstvo prosvjete i kulture Republike Srpske dodijelilo joj je zvanje Savjetnik u nastavi.

Radila je u Tuzli a od 1994. godine radi na mjestu profesora stručno-teoretske nastave u Tehničkoj školi, Banja Luka i na tom mjestu je i danas raspoređena. U istoj ustanovi, obavljala je poslove pomoćnika direktora u periodu 2010-2019. godine.

Angažovana je kao član Ispitne komisije u Ispitnom centru Banja Luka, na poslovima ispitivača teoretskog dijela ispita prilikom polaganja vozačkih ispita, duži niz godina. Na VIII Međunarodnoj konferenciji "Bezbijednost saobraćaja u lokalnoj zajednici", Banja Luka, 2019. godine, dodijeljeno joj je priznanje za izuzetno zalaganje kojim je doprinijela unapređenju bezbijednosti u saobraćaju.

Do sada je objavila veći broj radova iz oblasti saobraćaja i obrazovanja, na međunarodnim i domaćim konferencijama i naučno-stručnim skupovima.